J e g y z ő k ö n y v

**Készült:** a Bezenye Községi Önkormányzat Képviselő-testületének 2023. március 21. napján 17:00 órakor a bezenyei önkormányzat tanácstermében megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 17:01 órakor megnyitja. Megállapítja, hogy az ülés határozatképes, mivel a 7 megválasztott képviselőből 6 képviselő jelen van. Sándor Vincéné egyéb elfoglaltság miatt később csatlakozva tud részt venni az ülésen. Az ülés jegyzőkönyvének hitelesítésére Hiltser Mátyás és Antonovich Gáspár képviselőket kéri fel.

A polgármester javaslatával a képviselő-testület *egyhangúlag* egyetért.

A polgármester elmondja, hogy a meghívó tartalmazza a napirendi pontokat, megkérdezi, hogy észrevételt kíván-e tenni valaki.

Mivel észrevétel nem érkezett, a polgármester szavazásra bocsátja a meghívó szerinti napirendi javaslat elfogadását.

A képviselő-testület *egyhangúlag, 6 igen szavazattal* az alábbi határozatot hozza:

**36/2023. (III. 21.) határozat**

Bezenye Községi Önkormányzat képviselő-testülete a 2023. március 21-i ülésén az alábbi napirendi pontokat tárgyalja:

1. Tájékoztatás az előző testületi ülés óta hozott intézkedésekről, eredményekről

Előterjesztő: Márkus Erika polgármester

1. Az Önkormányzat egyes saját bevételei, és adósságot keletkeztető ügyletből eredő fizetési kötelezettségei várható összegének megállapítása a 2023-2027. évekre

Előterjesztő: Márkus Erika polgármester

1. Az önkormányzat 2023. évi költségvetési rendelete

Előterjesztő: Márkus Erika polgármester

1. Közbeszerzési terv elfogadása 2023. évre

Előterjesztő: Márkus Erika polgármester

1. 2023. évi rendezvény-naptár jóváhagyása

Előterjesztő: Márkus Erika polgármester

1. Leltár megbeszélése

Előterjesztő: Márkus Erika polgármester

1. A közösségi együttélés szabályairól szóló rendelet felülvizsgálata

Előterjesztő: dr. Gáli Péter jegyző

1. Aesculap Gyógyszertár bérleti szerződése

Előterjesztő: Márkus Erika polgármester

1. Települési önkormányzati főépítész kijelölése

Előterjesztő: Márkus Erika polgármester

1. Nusser Györgyné földterület vásárlási kérelme

Előterjesztő: Márkus Erika polgármester

1. Szociális tüzelőanyag beszerzése

Előterjesztő: Márkus Erika polgármester

1. Törvényességi felhívás GY/04/218-1/2023

Előterjesztő: dr. Gáli Péter jegyző

1. Döntés bírósági védirat benyújtásáról

Előterjesztő: Hiltser Mátyás alpolgármester

Felelős: Márkus Erika polgármester

Határidő: azonnal

1. **napirendi pont**

Polgármesteri beszámoló az SzMSz 6. számú melléklete szerint

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:

A képviselő-testületi ülés szóbeli tájékoztatójának kötelező elemei a következők:

- az előző képviselő-testületi ülés óta, polgármesteri hatáskörben hozott döntéseinek ismertetése

- az előző képviselő-testületi ülés óta történt, az önkormányzatot érintő megbeszéléseiről beszámoló

- folyamatban lévő beruházások és pályázatok készültségi és pénzügyi állapota

- aktuálisan lezárt beruházások és pályázatok ismertetése

- általános pénzügyi helyzet ismertetése

- tájékoztató a befolyt és elmaradt adókról

- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy az előző képviselő-testületi ülés óta polgármesteri hatáskörben polgármesteri határozat nem született. A bölcsődével és a kultúrházakkal kapcsolatos szakmai megbeszélések történtek a pályázatok kivitelének előrehaladása kapcsán. Dr Méhes ügyvéd Úrral és Dr Domsich Martina Ügyvéd Nővel egyeztetés zajlott, melynek írásos összefoglalóját megküldik és szükség esetén személyes egyeztetésre is eljönnek. A Kossuth utcák és a Petőfi utcát a Jókaival összekötő útszakasz útépítésére a TOPos pályázati forrás megérkezett közel 50 millió forint összegben. Az épülő bölcsőde alapkőletétele megtörtént, erről a média is beszámolt. A hivatal épületének ünnepélyes átadása szintén megtörtént, és erről is beszámolt a média. Az orvosi rendelő előtti parkoló műszaki átadása megtörtént.

Az általános pénzügyi helyzet ismertetése a tegnapi napon megtörtént, tegnap óta változás nem történt. A tájékoztató a befolyt és elmaradt adókról fejezet nem kerül bemutatásra, mert a törvényesség ezt megkifogásolta. A képviselő-testület tagjai írásbeli kérdéseket nem tettek fel, így azokra nem tud válaszolni.

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület *egyhangúlag, 6 igen szavazattal* az alábbi határozatot hozza:

**37/2023. (III. 21.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont**

Az Önkormányzat egyes saját bevételei, és adósságot keletkeztető ügyletből eredő fizetési kötelezettségei várható összegének megállapítása a 2023-2027. évekre

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság a beszámolót megtárgyalta, felkéri a bizottság elnökét, hogy ismertesse az elhangzottakat.

Nusser Györgyné bizottsági elnök elmondja, hogy a pénzügyi bizottság a napirendet tárgyalta, és javasolja módosítani a kitekintő határozatot úgy, hogy a 2024. évre is tervezzenek bevételt az ipari park területeinek értékesítésére. Az óvatosság elve alapján 2023. évre csupán egy terület értékesítésének bevételével számoltak, azonban bíznak benne, hogy a későbbiekben, remélhetőleg egy éven belül sikerül értékesíteni a másik három területet is.

A polgármester megköszöni a tájékoztatást, és kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a pénzügyi bizottság módosító indítványát.

A képviselő-testület *egyhangúlag, 6 igen szavazattal* az alábbi határozatot hozza:

**38/2023. (III. 21.) határozat**

Bezenye Községi Önkormányzat képviselő-testülete a pénzügyi bizottság módosító indítványát elfogadja.

Felelős: Márkus Erika

Határidő: azonnal

A polgármester szavazásra teszi fel a módosított határozati javaslatot.

A képviselő-testület *egyhangúlag, 6 igen szavazattal* az alábbi határozatot hozza:

**39/2023. (III. 21.) határozat**

Bezenye Községi Önkormányzat képviselő-testülete az önkormányzat egyes saját bevételei, és adósságot keletkeztető ügyletből eredő fizetési kötelezettségei várható összegének 2023-2027. évekre megállapításáról szóló kitekintő határozatát a melléklet szerinti tartalommal elfogadja.

Felelős: Márkus Erika

Határidő: azonnal

1. **napirendi pont**

Az önkormányzat 2023. évi költségvetési rendelete

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság a költségvetést megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a pénzügyi bizottság az önkormányzat 2023. évi költségvetését megtárgyalta. Elmondja, hogy minden, amit az első és második olvasat után észrevételeztek javításra került, így a rendelet tervezetét a bizottság egyhangúlag elfogadta, és a képviselő-testületnek elfogadásra javasolja.

A polgármester megköszöni a tájékoztatást, és kérdezi, hogy van-e kérdés, észrevétel.

Kammerhofer Róbert szót kér, és kérdezi, hogy a költségvetésbe a legnagyobb adózótól származó bevétel be lett-e tervezve.

A jegyző azt válaszolja, hogy nem. Az óvatosság elvét követve nem lehetett betervezni az ebből származó bevételt, mivel az adózót tekintve vannak elmaradások.

Kammerhofer Róbert kérdezi, hogy milyen lépéseket tett a jegyző.

Sándor Vincéné képviselő 17:09 órakor megérkezett a képviselő-testületi ülésre, így a jelen lévő képviselők száma 7 fő.

A jegyző elmondja, hogy a végrehajtási eljárás megindult.

Mivel több kérdés, észrevétel nem érkezett, a polgármester szavazásra teszi fel az önkormányzat 2023. évi költségvetési rendelet megalkotását.

A képviselő-testület *egyhangúlag, 7 igen szavazattal* az alábbi rendeletet alkotja:

**4/2023. (III. 22.) önkormányzati rendelet**

A Bezenye Községi Önkormányzat Képviselő-testülete az önkormányzat 2023. évi költségvetéséről szóló önkormányzati rendeletét – a melléklet szerinti tartalommal – megalkotja.

1. **napirendi pont**

Közbeszerzési terv elfogadása 2023. évre

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság a közbeszerzési tervet megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a bizottság egyhangúlag elfogadta, és elfogadásra javasolja a 2023. évi közbeszerzési tervet.

A polgármester kérdezi, hogy van-e kérdés, észrevétel javaslat az előterjesztéssel kapcsolatosan.

A polgármester szavazásra teszi fel az önkormányzat 2023. évi közbeszerzési terv elfogadásáról szóló határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**40/2023. (III. 21.) határozat**

Bezenye Községi Önkormányzat Képviselő-testületével az Önkormányzat 2022. évi közbeszerzési tervét a határozat 1. számú mellékletének megfelelő tartalommal elfogadom, azt jóváhagyom.

Bezenye Községi Önkormányzat Képviselő-testülete felhívja a tisztségviselőket, hogy a közbeszerzési terv honlapon és az Elektronikus Közbeszerzési Rendszerben (EKR) történő közzétételéről gondoskodjanak.

Melléklet: 1db

Felelős: Márkus Erika polgármester

Határidő: 2023. március 31.

1. **napirendi pont**

2023. évi rendezvény-naptár jóváhagyása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a humán bizottság a 2023. évi rendezvény-naptárat megtárgyalta, felkéri a bizottság elnökét az elhangzottak ismertetésére.

Kammerhofer Lívia bizottsági elnök elmondja, hogy a bizottság egyhangúlag elfogadta, és elfogadásra javasolja a 2023. évi rendezvény-naptárat.

A polgármester kérdezi, hogy van-e kérdés, észrevétel javaslat az előterjesztéssel kapcsolatosan.

Szakos Géza képviselő kérdezi, hogy van a programok között olyan tétel, ami nincs benne a költségvetésben.

A bizottsági elnök elmondja, hogy a rendezvénynaptárból nem szükséges programot törölni. Ami nincs a költségvetésben, ahhoz a közművelődési szakember keres más anyagi forrást.

Mivel több kérdés, észrevétel nem érkezett, a polgármester szavazásra teszi fel a 2023. évi rendezvény-naptár elfogadásáról szóló határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**41/2023. (III. 21.) határozat**

Bezenye Községi Önkormányzat Képviselő-testülete az önkormányzat 2023. évi rendezvénynaptárát az 1. számú melléklet szerinti tartalommal elfogadja.

Melléklet: 1db

Felelős: Márkus Erika polgármester

Határidő: azonnal

1. **napirendi pont**

Leltár megbeszélése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a leltározás az utolsó ütemben tart. A Pénzügyi bizottság megtárgyalta az előterjesztést, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy örülnek, hogy ennyi idő után végre ilyen szakaszban tart a leltár. Javasolja, hogy a következő képviselő-testületi ülésre legyen kész. Kiemeli, hogy a leltár és a főkönyv egyezősége legyen meg, és a befejezetlen beruházások kerüljenek aktiválásra, valamint a rendezetlen előlegek kerüljenek tisztázásra.

Szakos Géza képviselő elégedetlenségének ad hangot a képviselő-testület időhúzásával kapcsolatosan.

A bizottsági elnök összefoglalóan elmondja, hogy a javasolt módosításokkal a Pénzügyi bizottság egyhangúlag elfogadta, és elfogadásra javasolja a leltárral kapcsolatos határozati javaslatot.

A polgármester megköszöni a tájékoztatást, és kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a pénzügyi bizottság módosító indítványát.

A képviselő-testület *egyhangúlag, 7 igen szavazattal* az alábbi határozatot hozza:

**42/2023. (III. 21.) határozat**

Bezenye Községi Önkormányzat képviselő-testülete a pénzügyi bizottság módosító indítványát elfogadja.

Felelős: Márkus Erika

Határidő: azonnal

A polgármester szavazásra teszi fel a módosított határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**43/2023. (III. 21.) határozat**

1. Bezenye Községi Önkormányzat képviselő-testülete a leltározási folyamat állapotáról szóló tájékoztatást elfogadja azzal, hogy a leltár és a főkönyv egyezősége legyen meg, és a befejezetlen beruházások kerüljenek aktiválásra, valamint a rendezetlen előlegek kerüljenek tisztázásra.
2. Bezenye Községi Önkormányzat képviselő-testülete a leltár végeredményének ismertetését az április 18-ra tervezett testületi ülés napirendjére tűzi ki.

Felelős: Márkus Erika

Határidő: azonnal

1. **napirendi pont**

A közösségi együttélés szabályairól szóló rendelet felülvizsgálata

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy szükségessé vált új rendelet megalkotása, mert a korábbi hatályos rendelet egyes elemeit felettes jogszabály tartalmazza. A Pénzügyi bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi bizottság a rendelet tervezetét megtárgyalta, egyhangúlag támogatja megalkotását. Megjegyzi, hogy amíg nincs tényleges felelőse a szabályok betartatásának, addig a gyakorlatban nem sok értelmét látja.

A polgármester elmondja, hogy közbiztonsági szakember, közterületfelügyelő alkalmazása jelentené a megoldást a problémára.

Mivel kérdés, észrevétel nem érkezett, a polgármester szavazásra teszi fel a közösségi együttélés szabályairól szóló rendelet tervezetének elfogadását.

A képviselő-testület *egyhangúlag, 7 igen szavazattal* az alábbi rendeletet alkotja:

**5/2023. (III. 22.) önkormányzati rendelet**

A Bezenye Községi Önkormányzat Képviselő-testülete a közösségi együttélés szabályairól szóló önkormányzati rendeletét – a melléklet szerinti tartalommal - megalkotja*.*

1. **napirendi pont**

Aesculap Gyógyszertár bérleti szerződése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi bizottság az előterjesztést megtárgyalta, egyhangúlag támogatja elfogadását. Elmondja, hogy természetes, hogy a bérleti díjat elengedte az önkormányzat, amíg nem volt fűtés a hivatal épületének felújítása miatt. Egy jelképes bérleti díjat határoznának meg, havi 20.000,- Ft összegben.

Kammerhofer Lívia képviselő hozzáfűzi, hogy nem szeretnének nyerészkedni. Fontos, hogy legyen gyógyszertár a faluban. Az infláció és a rezsi-áremelkedés indokolja ezt a minimális bérleti díjat.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**44/2023. (III. 21.) határozat**

Bezenye Községi Önkormányzat képviselő-testülete elfogadja a Laxter-Pharmacia Gyógyszerészeti Betéti Társaság bérleti szerződésének melléklet szerinti tervezetét és felhatalmazza a polgármestert a szerződés megkötésére.

Felelős: Márkus Erika

Határidő: 2023. március 30.

1. **napirendi pont**

Települési önkormányzati főépítész kijelölése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi bizottság az előterjesztést megtárgyalta, egyhangúlag támogatja elfogadását. Jegyző úr azt a tájékoztatást adta, hogy szükséges a települési főépítész bevonása a folyamatba. A pénzügyi bizottság azt javasolja, hogy a pozíció betöltésére március 29. napig nyilvános pályázati kiírást tegyen közzé az önkormányzat.

Mivel kérdés, észrevétel nem érkezett, a polgármester szavazásra teszi fel a pénzügyi bizottság módosító indítványát.

A képviselő-testület *egyhangúlag, 7 igen szavazattal* az alábbi határozatot hozza:

**45/2023. (III. 21.) határozat**

Bezenye Községi Önkormányzat képviselő-testülete a pénzügyi bizottság módosító indítványát elfogadja.

Felelős: Márkus Erika

Határidő: azonnal

A polgármester szavazásra teszi fel a módosított határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**46/2023. (III. 21.) határozat**

Bezenye Községi Önkormányzat Képviselő-testülete a TH-23-02-01 munkaszámú, Bezenye településrendezési eszközeinek módosítása ügyében alkalmi főépítész megbízását jóváhagyja, megbízza a polgármestert az ehhez szükséges 3 árajánlat bekérésére nyilvános pályázati kiírással.

Felelős: Márkus Erika polgármester

Határidő: 2023. március 29.

1. **napirendi pont**

Nusser Györgyné földterület vásárlási kérelme

Nusser Györgyné képviselő bejelenti érintettségét, és kéri a napirend tárgyalása során a szavazásból történő kizárását.

A képviselő-testület *6 igen szavazattal és 1 tartózkodással* az alábbi határozatot hozza:

**47/2023. (III. 21.) határozat**

Bezenye Községi Önkormányzat képviselő-testülete Nusser Györgyné képviselőt kérésére, személyes érintettség okán, a szavazásból kizárja a napirend tárgyalása során.

Felelős: Márkus Erika

Határidő: azonnal

A polgármester ismerteti az előterjesztés szövegét, melyet minden képviselő és bizottsági tag előzetesen megkapott.

Szakos Géza képviselő szót kér, és elmondja, hogy falugyűlés is volt már annak a területnek a kapcsán, ahol összehívták a tulajdonosokat. Még sem történt eddig semmi.

A polgármester elmondja, hogy tájékozódott a folyamatban lévő rendezési tervvel kapcsolatosan, a Tér-háló Kft munkatársai az E-TÉR-re hivatkozva lassan halad az ügy.

Szakos Géza képviselő hozzáfűzi, hogy ez a projekt csak akkor tud megvalósulni, ha valaki összefogja a tulajdonosokat.

Antonovich Gáspár elmondja, hogy a napirendet a bizottsági elnök érintettsége okán a pénzügyi bizottság az ő előterjesztésével tárgyalta. A bizottság azt javasolja, hogy az önkormányzat értékbecslővel becsültesse fel az ingatlant, és utána mérlegelje, hogy tartalékolja a területet vagy értékesíti.

Mivel kérdés, észrevétel nem érkezett, a polgármester szavazásra teszi fel a pénzügyi bizottság módosító indítványát.

A képviselő-testület *egyhangúlag, 6 igen szavazattal* az alábbi határozatot hozza:

**48/2023. (III. 21.) határozat**

Bezenye Községi Önkormányzat képviselő-testülete a pénzügyi bizottság módosító indítványát elfogadja.

Felelős: Márkus Erika

Határidő: azonnal

A polgármester szavazásra teszi fel a módosított határozati javaslatot.

A képviselő-testület *egyhangúlag, 6 igen szavazattal* az alábbi határozatot hozza:

**49/2023.(III.21.) határozat**

1. Bezenye Községi Önkormányzat Képviselő-testülete megbízza a polgármestert a Bezenye belterület 397/2 helyrajzi számú, kivett beépítetlen terület megnevezésű, 786 m2 területű, az önkormányzat 2/8 tulajdoni hányadában álló ingatlanra vonatkozó értékbecslés megrendelésére.
2. Bezenye Községi Önkormányzat Képviselő-testülete úgy határoz, hogy a terület értékesítéséről az értékbecslést követően dönt.

Felelős: Márkus Erika polgármester

Határidő: 2023. április 18.

1. **napirendi pont**

Szociális tüzelőanyag beszerzése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a határozati javaslatot a pénzügyi bizottság egyhangúan támogatja és elfogadásra javasolja.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**50/2023. (III. 21.) határozat**

1. Bezenye Községi Önkormányzat Képviselő-testülete úgy határoz, hogy szociális célú tüzelőanyag vásárlásához kapcsolódó kiegészítő támogatást igénybe kívánja venni, az ehhez szükséges 251.460,- Ft önrész megfizetését 198 q barnakőszén ellentételezéseként biztosítja.

Vállalja továbbá a támogatásban részesítettek számára a kiszállítás költségét.

A Képviselő-testület vállalja, hogy a támogatásban részesülőktől ellenszolgáltatást nem kér.

A Képviselő-testület megbízza a polgármestert, hogy a pályázat benyújtásával kapcsolatos intézkedéseket tegye meg.

Felelős: Márkus Erika polgármester

Határidő: 2023. április 28.

1. A Képviselő-testület felkéri a jegyzőt, hogy a szociális rászorultság és a 2023. évi igénylés részletes feltételeit szabályozó önkormányzati rendeletet készítse elő és azt terjessze jóváhagyásra a képviselő-testület elé.

Felelős: dr. Gáli Péter jegyző

Határidő: 2023. október 31.

1. **napirendi pont**

Törvényességi felhívás GY/04/218-1/2023

Dr. Gáli Péter jegyző ismerteti a GY/04/218-1/2023 számú törvényességi felhívásban foglaltakat. Elmondja, hogy a Bezenye Községi Önkormányzat 7/2019 önkormányzati rendelet 2022. november 29-én módosításra került, melyre a jegyző akkor törvényességi észrevételt tett, mivel véleménye szerint a képviselő-testület túlterjeszkedett a hatáskörén a polgármester jogállásával kapcsolatosan. A módosított rendelet szankcionálási része többet mutat, mint az Mötv. által rögzített polgármesterre alkalmazható szankciók köre. A törvényességi felhívás szerint a szankcionálásról szóló részt, valamint a polgármester tájékoztatási kötelezettségét az adózás helyzetéről ki kell venni a rendeletből, mivel utóbbi vonatkozásában nem a polgármester, hanem a jegyző a hatáskörrel rendelkező. Ennek megfelelően ment ki a képviselő-testület és a bizottságok részére a rendelet tervezete és mellékletei.

Szakos Géza képviselő megjegyzi, hogy szomorú egy falu életében, hogy így kell kényszeríteniük a polgármestert, hogy tényszerű tájékoztatást adjon.

Márkus Erika elmondja, hogy ezt megelőzően is adott tájékoztatást minden testületi ülés végén az „egyebek” részben az olyan eseményekről, amelyek két testületi ülés között történtek. Rendkívüli események esetén pedig írásban, e-mail útján tájékoztatta a képviselőket minden egyes esetben.

A jegyző elmondja, hogy a Kttv. szabályozza a polgármester foglalkoztatási jogviszonyát. Az SzMSz a Kttv-től eltérő szankciókat nem alkalmazhat.

A polgármester megköszöni a tájékoztatást, és mivel kérdés, észrevétel nem érkezett, a polgármester szavazásra teszi fel a rendelet módosítását.

A képviselő-testület *6 igen szavazattal és 1 tartózkodással* az alábbi rendeletet alkotja:

**6/2023. (III. 22.) önkormányzati rendelet**

Bezenye Községi Önkormányzat Képviselő-testülete a Bezenye Községi Önkormányzat Szervezeti és Működési Szabályzatáról szóló 7/2019.(XII.2.) önkormányzati rendelet módosításáról szóló önkormányzati rendeletét – a melléklet szerinti tartalommal - megalkotja*.*

1. **napirendi pont**

Döntés bírósági védirat benyújtásáról

A polgármester bejelenti érintettségét. Véleményt, állásfoglalást nem kíván kifejteni, a szót átadja Hiltser Mátyás alpolgármesternek.

Az alpolgármester felolvassa a Győri Törvényszék 5.K.700.280/2023/2. számú végzését, melyben a bíróság dr. Freier József ügyvéd által képviselt Márkus Erika felperesnek – Bezenye Községi Önkormányzat alperes ellen jubileumi jutalom megfizetése iránt indított perében felhívja az alperest, hogy a végzés kézbesítésétől számított 30 napon belül nyújtsa be védiratát, nyilatkozzon arról, mit és miért vitat a felperes keresetleveléből. A végzést az önkormányzat 2023. március 9. napján vette át. Hozzáfűzi, hogy bárki megnézhette a pénzügyes kollégánál a polgármester teljes személyzeti anyagát, de nem volt ilyen szándék a képviselők részéről. A kormányhivatal és jegyző úr is áttekintette az anyagot.

Kammerhofer Róbert horvát nemzetiségi elnök szót kér, és kérdezi, hogy miért nem ment ki előterjesztés ezzel kapcsolatosan.

Dr Gáli Péter jegyző elmondja, hogy a végzés azt az egy mondatot tartalmazza, hogy az alperes 30 napon belül nyújtsa be védiratát, nyilatkozzon arról, mit és miért vitat a felperes keresetleveléből. Ezután felvázolja az előzményeket, és elmondja, hogy a testület korábban megkapta az ügyvéd úr felszólító levelét, de akkor sem történt semmi. Így a keresetlevél benyújtásra került a bíróságra.

Összefoglalóan elmondja, hogy a képviselő-testületnek arról kell döntenie, hogy megfogalmazza-e a védiratát.

A képviselő-testület *egyhangúlag, 7 igen szavazattal* az alábbi határozatot hozza:

**51/2023. (III. 21.) határozat**

Bezenye Községi Önkormányzat Képviselő-testülete úgy határoz, hogy a védbeszédet Nusser Györgyné, Szakos Géza, Antonovich Gáspár és Sándor Vincéné képviselők készítik el és írják alá, és felkérik Hiltser Mátyás alpolgármestert, hogy a védiratot juttassa el a bíróságra.

Felelős: Hiltser Mátyás alpolgármester

Határidő: 2023. április 11.

Mivel több kérdés, észrevétel nem érkezett, a polgármester megköszöni a részvételt és az ülést 18:36 perckor bezárja.

k.m.f.

 **Márkus Erika dr. Gáli Péter**

 polgármester jegyző

Jegyzőkönyv hitelesítők:

 **Antonovich Gáspár Hiltser Mátyás**

 jegyzőkönyv hitelesítő jegyzőkönyv hitelesítő